b'\n_START_ARTICLE_\nFiktiv kraft\n_START_PARAGRAPH_\nI fysikken er en fiktiv kraft (visse steder kaldet inertikraft) en kraft, som indf\xc3\xb8res for at beskrive bev\xc3\xa6gelsen af et legeme, n\xc3\xa5r det betragtes i et koordinatsystem, der ikke er et inertialsystem \xe2\x80\x93 et ikke-inertialsystem. Fiktive kr\xc3\xa6fter optr\xc3\xa6der ikke, n\xc3\xa5r den samme bev\xc3\xa6gelse beskrives i et inertialsystem._NEWLINE_I klassisk fysik beskrives bev\xc3\xa6gelsen af legemer med Newtons love. Imidlertid er det der karakteriserer et ikke-inertialsystem, at Newtons love ikke g\xc3\xa6lder, men netop ved at indf\xc3\xb8re fiktive kr\xc3\xa6fter kan man korrigere for, at det betragtede system ikke er inertialt, og dermed muligg\xc3\xb8res anvendelsen af Newtons love. Det er dog vigtigt at bem\xc3\xa6rke, at de fiktive kr\xc3\xa6fter ikke er rigtige kr\xc3\xa6fter; der er ikke noget fysisk, der for\xc3\xa5rsager dem, og man kan derfor sige, at de fiktive kr\xc3\xa6fter kun repr\xc3\xa6senterer et fortolkningsredskab. De skyldes ikke noget andet legeme, men alene systemets acceleration._NEWLINE_Men fiktive kr\xc3\xa6fter skal ikke forst\xc3\xa5s som en "fiktion". Man m\xc3\xa6rker dem jo. Men det er kun, n\xc3\xa5r vi beskriver bev\xc3\xa6gelsen set fra det accelererede system (en bus som accelererer, en elevator som accelererer, en karrusel som roterer etc.), at vi "oplever" disse kr\xc3\xa6fter. Her m\xc3\xa5 vi tage den fiktive kraft med i vore beregninger. S\xc3\xa5 det er kun for Newtons love, at disse kr\xc3\xa6fter er "fiktive". For Newtons love g\xc3\xa6lder, som sagt, ikke her i et accelereret system. S\xc3\xa5 i den forstand, ift. definitionen af en kraft if\xc3\xb8lge Newtons love, er disse kr\xc3\xa6fter fiktive. Man kan ogs\xc3\xa5 kalde fiktive kr\xc3\xa6fter for ikke-Newtonske kr\xc3\xa6fter. Fiktive kr\xc3\xa6fter har dog en vigtig lighed med gravitationskraften. De er proportionale med legemets masse. (se f.eks. Jens Martin Knudsen: Elements of Newtonian Mechanics 3. ed., Springer 2002, side 108).'